CELEX: 32021R1166
Language: hu
Date: 2021-07-15 00:00:00
Title: A Bizottság (EU) 2021/1166 végrehajtási rendelete (2021. július 15.) az (EU) 2019/947 végrehajtási rendeletnek a látótávolságon belüli és kívüli üzemre vonatkozó standard forgatókönyvek alkalmazása kezdőnapjának elhalasztása tekintetében történő módosításáról (EGT-vonatkozású szöveg)

2021.7.16.   
               
               
                  HU
               
               
                  Az Európai Unió Hivatalos Lapja
               
               
                  L 253/49
               
            
         A BIZOTTSÁG (EU) 2021/1166 VÉGREHAJTÁSI RENDELETE
         (2021. július 15.)
         az (EU) 2019/947 végrehajtási rendeletnek a látótávolságon belüli és kívüli üzemre vonatkozó standard forgatókönyvek alkalmazása kezdőnapjának elhalasztása tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a polgári légi közlekedés területén alkalmazandó közös szabályokról és az Európai Unió Repülésbiztonsági Ügynökségének létrehozásáról és a 2111/2005/EK, az 1008/2008/EK, a 996/2010/EU, a 376/2014/EU európai parlamenti és tanácsi rendelet és a 2014/30/EU és a 2014/53/EU európai parlamenti és tanácsi irányelv módosításáról, valamint az 552/2004/EK és a 216/2008/EK európai parlamenti és tanácsi rendelet és a 3922/91/EGK tanácsi rendelet hatályon kívül helyezéséről szóló, 2018. július 4-i (EU) 2018/1139 európai parlamenti és tanácsi rendeletre (1) és különösen annak 57. cikkére,
         mivel:
         
                     (1)
                  
                  
                     Az (EU) 2019/947 bizottsági végrehajtási rendelet (2) 23. cikkének (4) bekezdése értelmében 2021. december 2-től a tagállamok az UAS-üzembentartóktól kizárólag az említett végrehajtási rendelet 5. cikkének (5) bekezdésével összhangban a végrehajtási rendelet mellékletének 1. függelékében meghatározott két standard forgatókönyv valamelyikének megfelelő műveletekre vonatkozóan tett nyilatkozatokat fogadhatják el.
                  
               
                     (2)
                  
                  
                     Az UAS-gyártók számára a harmonizált szabványok az előírásoknak megfelelő UAS-ek forgalombahozatalának fontos eszközei.
                  
               
                     (3)
                  
                  
                     A C5 és C6 osztályú UAS-ekre vonatkozó követelményekkel foglalkozó harmonizált szabványok közül azonban nem mindegyik fog rendelkezésre állni 2021. december 2-re.
                  
               
                     (4)
                  
                  
                     Ezért az alkalmazás kezdőnapját el kell halasztani annak biztosítása érdekében, hogy a C5 és C6 osztályú UAS-ekre vonatkozó követelményekkel foglalkozó harmonizált szabványok rendelkezésre álljanak, mielőtt a tagállamok számára kötelező lesz kizárólag az (EU) 2019/947 végrehajtási rendelet mellékletének 1. függelékében meghatározott standard forgatókönyveknek megfelelő műveletekről benyújtott nyilatkozatokat elfogadni. Az említett időpontig a tagállamok számára lehetővé kell tenni, hogy elfogadják az UAS-üzembentartók által az említett végrehajtási rendelet 5. cikkének (5) bekezdésével összhangban nemzeti standard forgatókönyvek vagy azokkal egyenértékű forgatókönyvek alapján benyújtott nyilatkozatokat.
                  
               
                     (5)
                  
                  
                     Az e rendeletben előírt intézkedések összhangban vannak az (EU) 2018/1139 rendelet 127. cikkével létrehozott bizottság véleményével,
                  
               ELFOGADTA EZT A RENDELETET:
         
            1. cikk
            Az (EU) 2019/947 végrehajtási rendelet 23. cikkének (2), (3) és (4) bekezdése helyébe a következő szöveg lép:
            
               
                  „(2)   Az 5. cikk (5) bekezdése 2023. december 3-tól alkalmazandó.
               
               
                  (3)   A melléklet UAS.OPEN.060 2. g) és UAS.SPEC.050 1. l) pontja 2022. július 1-jétől alkalmazandó.
               
               
                  (4)   A 21. cikk (1) bekezdésének sérelme nélkül 2023. december 2-ig a tagállamok az 5. cikk (5) bekezdésével összhangban nemzeti standard forgatókönyveken alapuló nyilatkozatokat is elfogadhatnak az UAS-üzembentartók részéről, amennyiben e nemzeti forgatókönyvek megfelelnek a melléklet UAS.SPEC.020 pontjában foglalt követelményeknek.
                  Az ilyen nyilatkozatok érvényessége 2025. december 2-ig tart.”
               
            
         
         
            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. július 15-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 212., 2018.8.22., 1. o.
         
         
            (2)  A Bizottság (EU) 2019/947 végrehajtási rendelete (2019. május 24.) a pilóta nélküli légi járművekkel végzett műveletekre vonatkozó szabályokról és eljárásokról (HL L 152., 2019.6.11., 45. o.).